2.pielikums informatīvajam ziņojumam

 „Par Izglītības un zinātnes ministrijas turpmāko rīcību

 augstākās izglītības studiju virzienu akreditācijas

 nodrošināšanai un iespējām izmantot Eiropas Sociālā fonda projekta

 "Augstākās izglītības studiju programmu izvērtēšana

 un priekšlikumi kvalitātes paaugstināšanai” rezultātus

**Informācija par Eiropas augstākās izglītības kvalitātes nodrošināšanas reģistra EQAR darbību**

1. **Augstākās izglītības akreditācijas internacionalizācijas tendences**

Pēdējos desmit gados Eiropā un visā pasaulē arvien aktualizējas jautājums par augstākās izglītības kvalitātes nodrošināšanu. Globalizācija, ekonomikas integrācija un lielāka mobilitāte augstākās izglītības un profesionālajā jomā radīja nepieciešamību atzīt kvalifikāciju ārpus tās valsts robežām, kurā tā iegūta. Mūsdienās augstākajai izglītībai nav telpisku robežu, tāpēc aizvien lielāka uzmanība tiek pievērsta pārrobežu kvalitātes nodrošināšanai. Arī viens no Boloņas procesa mērķiem ir augstākās izglītības kvalitātes nodrošināšana, veidojot viendabīgu, saderīgu un pievilcīgu Eiropas Augstākās izglītības telpu (turpmāk – EAIT).

Eiropas Parlaments un Eiropas Savienības Padome (turpmāk – Padome) vairākkārt nāca klajā ar ieteikumiem EAIT dalībniekiem, kā veicināt kvalitātes nodrošināšanu augstākajā izglītībā. 1998.gada ieteikums aicināja atbalstīt pārredzamas kvalitātes sistēmas, kā arī nepieciešamības gadījumā tās izveidot[[1]](#footnote-1). Otrais, 2006.gada februāra ieteikums, aplūkoja turpmāko Eiropas sadarbību augstākās izglītības kvalitātes nodrošināšanā[[2]](#footnote-2). 2006.gada ieteikuma nolūks bija mudināt augstākās izglītības iestādēs (turpmāk – AII) ieviest vai izstrādāt iekšējās kvalitātes nodrošināšanas sistēmas, savukārt kvalitātes nodrošināšanas vai akreditācijas aģentūrām piemērot Eiropas standartus un pamatnostādnes attiecībā uz izglītības kvalitātes nodrošināšanu šajā jomā. Eiropas Parlaments un Padome aicināja valsts institūciju, augstākās izglītības jomas, kvalitātes nodrošināšanas un akreditācijas aģentūru pārstāvjus un sociālos partnerus kopīgi izveidot „Eiropas kvalitātes nodrošināšanas aģentūru reģistru”, kas atļautu AII no reģistrētajām aģentūrām izraudzīties vienu, kura atbilst to vajadzībām un profilam. Ieteikums arī aicināja dalībvalstis atļaut AII pieprasīt akreditāciju arī no tām reģistrētajām aģentūrām, kas atrodas ārvalstīs, savukārt kvalitātes nodrošināšanas aģentūras tika aicinātas sadarboties, lai vairotu uzticēšanos, kā arī aģentūras tika aicinātas uz to, lai to veiktie novērtējumi būtu atklāti[[3]](#footnote-3).

Iepriekšminēto Eiropas Parlamenta un Padomes ieteikumu rezultātā 2008.gada vasarā tika izveidots Eiropas augstākās izglītības kvalitātes nodrošināšanas reģistrs (*The European Quality Assurance Register for Higher Education* – EQAR)[[4]](#footnote-4) (turpmāk – Reģistrs), kura galvenais uzdevums ir sniegt sabiedrībai skaidru un ticamu informāciju par Eiropas kvalitātes nodrošināšanas aģentūru (turpmāk – aģentūras) darbību. Reģistrs ir publiski pieejams tīmekļa vietnē http://www.eqar.eu.

Reģistram ir šādi mērķi:

* uzlabot aģentūru sniegto pakalpojumu kvalitāti;
* veicināt aģentūru savstarpēju uzticību un paļāvību;
* nodrošināt iespēju AII izvēlēties starp dažādām aģentūrām (ja tas nav pretrunā ar nacionālo normatīvo regulējumu);
* palielināt uzticību AII kvalitātes garantijām, tādējādi veicinot arī studentu mobilitāti.

Saskaņā ar 2012.gadā Bukarestes komunikē EAIT ministru panākto vienošanos „ir atļauts EQAR reģistrētām aģentūrām veikt savu darbību visā EAIT, vienlaikus ievērojot nacionālās prasības”[[5]](#footnote-5). Līdz ar to šobrīd ir visas iespējas ministrijai deleģēt tiesības veikt akreditācijas procesu EQAR reģistrētai kvalitātes nodrošināšanas aģentūrai. Aģentūras esamība EQAR reģistrā liecina par tās darba kvalitāti.

Lai turpmāk nodrošinātu kvalitatīvu un pārredzamāku akreditācijas procesu, Izglītības un zinātnes ministrija (turpmāk – ministrija) atklāta konkursa kārtībā pieņēma lēmumu piešķirt deleģēšanas līguma slēgšanas tiesības EQAR reģistrētai aģentūrai, kura turpmāk organizēs:

1) studiju programmu akreditācijas procesu definēto 29 virzienu ietvaros;

2) augstākās izglītības institūciju akreditāciju;

3) sniegs atbalstu vietējas aģentūras izveidei un nostiprināšanai Latvijā, lai tās kapacitāte būtu pietiekama iekļaušanai EQAR reģistrā trīs gadu laikā.

Ir būtiski veikt pasākumus, lai vidējā termiņā (trīs gadu periodā) nodrošinātu vismaz vienas Latvijas Republikas institūcijas iekļaušanu EQAR reģistrā, kas turpmāk organizētu augstākās izglītības akreditāciju atbilstoši Eiropas kvalitātes standartu prasībām. Tāpat ministrija plāno Latvijas valsts nacionālās aģentūras veidošanā iesaistīt sadarbības partnerus – Latvijas Darba devēju konfederāciju un Latvijas Tirdzniecības un rūpniecības kameru, kas apliecinājušas ieinteresētību iesaistīties šādas institūcijas izveidē.

1. 1998. gada 24. septembra Ieteikums 98/561/EK (OV L 270, 7.10.1998 [↑](#footnote-ref-1)
2. 2006. gada 15. februāra Ieteikums 2006/143/EK (OV L 64, 4.3.2006.) [↑](#footnote-ref-2)
3. http://eur-lex.europa.eu/LexUriServ/LexUriServ.do?uri=COM:2009:0487:FIN:LV:PDF [↑](#footnote-ref-3)
4. <http://www.eqar.eu/home.html> [↑](#footnote-ref-4)
5. <http://www.aic.lv/bolona/2010_12/ministerial_12/Bucharest_Communique_2012.pdf> [↑](#footnote-ref-5)